b'\n_START_ARTICLE_\nFran Hr\xc4\x8di\xc4\x87\n_START_PARAGRAPH_\nFran Hr\xc4\x8di\xc4\x87 (Samobor, 7. listopada 1876. \xe2\x80\x94 Samobor, 1. studenoga 1953.), hrvatski dramati\xc4\x8dar. Po bitnim je zna\xc4\x8dajkama svoga pregala\xc5\xa1tva pripadnikom modernizma, kada je i ostvario kazali\xc5\xa1nu slavu u Zagrebu, Vara\xc5\xbedinu i Osijeku.\n_START_SECTION_\n\xc5\xbdivotopis\n_START_PARAGRAPH_\nHr\xc4\x8di\xc4\x87 je bio studentom slavistike u Zagrebu, te je 1895. izba\xc4\x8den sa Sveu\xc4\x8dili\xc5\xa1ta u Zagrebu zbog spaljivanja mad\xc5\xbearske zastave na Trgu bana Jela\xc4\x8di\xc4\x87a. Potom je bio studentom tehnike u Be\xc4\x8du, da bi u kona\xc4\x8dnici, u Pragu svr\xc5\xa1io trgova\xc4\x8dku akademiju i kasnije radio kao bankarski slu\xc5\xbebenik u Zagrebu i Samoboru. Poslije smrti roditelja bio je ekonomom i ravnateljem \xc5\xa1tedionice u Samoboru, jedno vrijeme tajnikom Kraljevskoga hrvatskoga zemaljskog kazali\xc5\xa1ta u Zagrebu, te se nakon toga vratio nov\xc4\x8darstvu u Samoboru. Kao nestru\xc4\x8dnjak se je ostvarivao i skladanjem.\n_START_SECTION_\nKnji\xc5\xbeevno stvarala\xc5\xa1tvo\n_START_PARAGRAPH_\nU hrvatskoj knji\xc5\xbeevnosti se javlja u svojoj 20. godini, a godine je 1898. objavio u be\xc4\x8dkoj\xc2\xa0\xc2\xbbMladosti\xc2\xab\xc2\xa0djelo Hermova osveta. Pisao je novele, \xc4\x8dlanke o knji\xc5\xbeevnosti, kazali\xc5\xa1tu, umjetnosti, narodoznanstvu, o samoborskim kulturnim i politi\xc4\x8dkim zbivanjima. Pisao je u novinama i \xc4\x8dasopisima, Mladoj Hrvatskoj (Prag), Mladosti; \xc5\xbdivotu (Zagreb), Svjetlosti (Karlovac), Savremeniku, Obzoru, Pokretu, Novostima, Narodnoj starini, u zadarskom je Lovoru tiskao novele. U zagreba\xc4\x8dkom kazali\xc5\xa1tu izvedene su tri njegove drame: U sumraku, 22. listopada 1904., More, 1906., te Velika \xc5\xbertva, 1911.)._NEWLINE_Naslov njegove prve drame (U sumraku) podsje\xc4\x87a na Mo\xc4\x87 tmine L. N. Tolstoja, koje je vrjelo pru\xc5\xbeilo Hr\xc4\x8di\xc4\x87u zna\xc4\x8dajno nadahnu\xc4\x87e. Radnja te socijalne drame je smje\xc5\xa1tena u slavonsko okru\xc5\xbeenje._NEWLINE_Antun Gustav Mato\xc5\xa1 je opisao njegovu dramu Velikoj \xc5\xbertvi rije\xc4\x8dima:_NEWLINE_ \xe2\x80\x9ePrije svega. Fran Hr\xc4\x8di\xc4\x87 ne zna pisati. Njegov je jezik jezik palana\xc4\x8dkih birokrati\xc4\x87a i kancelarija.\xe2\x80\x9c_NEWLINE_(Antun Gustav Mato\xc5\xa1, O hrvatskoj knji\xc5\xbeevnosti II.)_NEWLINE_Enciklopedija Hrvatskoga narodnoga kazali\xc5\xa1ta u Zagrebu opisuje njegove prve dvije drame rije\xc4\x8dima: Oba su teksta pisana vrlo odmjereno i u njima su prora\xc4\x8dunato nagla\xc5\xa1eni neki porivi strasti ili pojedine scene u kojima se nazire utjecaj naturalisti\xc4\x8dke dramaturgije. Autor o\xc4\x8dito bolje poznaje dramsku knji\xc5\xbeevnost nego \xc5\xbeivot slavonskog seljaka ili na\xc5\xa1ih ribara o kojima govori u drugoj drami.'